
Gwi Katya atqa Mauluunga, anliqatanemni Nanwalegmi uigwillraulua cilla agaunermi            puusilyarlalrakut,
              Paluwigmek alairluteng suget Puusiaryaturluteng kankiryaturluten uksumi cilla tailuteng 
Kituinellpiarluteng.  Taumi augkucirluta Apaasinamta litnaurluta qaillun puusirwim augkuci picii casqakut cami nangarciqukut, cami aqumciqukut, cisqumigciqukut tamakunek litnaurluta.  Nupallkiat litnaurluki taumi qaillun naqiciqat a, b, c-nek kasakacestun taumi numilanek taumi nupugnernek qaillun slawiqata Alastuaqutaqata tawa uksumi tawaterlalrakut.  Taumi am-llu wamluta qaillun maskalatarluta nuikutarluta, Alastuarluta.  Tamakut pairtuqutaqamteki augkuciluta Lent-mi peklluta iqailuta keltirluki qaterqat kalankat anuaspiaq.  Cakumta kelaskai’eskumta cuungagqamek egaluki  taumi-llu kita augkumen teggcarluki corn starch-men kalankat.  Taumi-llu llaamen inirarluki kinenellkaki kelatirluki tamakut aturluki taumi paalait nupallkiat iqairluki kelatirluki taumi arnat tamaliluteng.  Galeteng patuliluki taumi auggkut rugmek pililuteng qilerlluki, ilaita nalluggkunaku qaillun puhnerit taumi-llu Alastuami aturluki tamakut sawiteng patuliluki.  Cacat eggllanellkait ariciluteng qiyurstallemeggtenek urkata cisquit acit aturluki atuniquneggteki taumi cuukililuteng.  Suitalamek tangquneng suk piluku, “taugna eggtenellkiu naklleng auliusku taaqiu,” taumi auggkucirluki petengqelluki pulluki cuukit cuumi marrtuqacit akicaqellaqait lauggkani kawirluteng, nutan tangqarllanka cali tamakut, ilaqinarluki taugkunek petengtanek aturluteng.  Taumi uksumi auggkut kankirluteng cikuq auggkuciqan teggikan iqallugsurluteng ilait kenerkarlluteng cikukun agluteng nanwami.  Paluwigmek cilla alairluteng taumi ikaa’ut cali nanwakcagmi kankirluteng.  Cilla ipegcarluki kankit.  Taumi ski-erluta puuckat urqerarluki tamakut acit asircangiarluki ggwa Maksimerpet wax-erteklluku, taugum pililuta.  Taatarpet pililalra ski-nek, down hill ski-nek qaillun nutan sapelilartat Aluutit sapgit mermen nama tawaten auggkucikcak taasikcak saikaq cakuni etcesluku angirqelluki taumi perlluku taumi kinengcarluki taqerarluki kelasirluki.  Qamulilni cakuni tawaten ikegkut anganka Herman-kuk Pityankut, taugkut litnaurluki pilineq, pililuteng tawaten kenerkarpiat taugkut napapet tamakut augkut qaillun plaggit.   Taugkut auggkucirluteng pililuteng-llu pelitam qainganun lliluki, aa, aa, nunanillni, enegpet qaillun mecurlluni atkuten nama qakerceslluki.  (Lillian) Ciqlluami-qa pektaqegkunaki?  (Kathy) Llaami cali aa.pektaqlluki caqameng nama aniuwakaqan ilumi piluteng.  Awa-llu Alastuaqutaqamta enpet kelasirluki nalluluta nama kelaskaq yuurluku tuukhningran am-asilrakut quimek nama asiinilaqikut.  Awa-llu augkuciqan Paskallrrukata kita awa qungalluta aniuq piiyuskan ukulutapet asircaruki llaatepet qaugirluki yaamarnek, itrucestegkunaku qaugyaq asiilalra itruqurlaqit.  Kenerkarlluteng augkucikcak, aqilikcallrukan quta pingwaqina kenerkanek tamakut taguqurluki tamakunek nama kenerkarlluteng ilait mecungrata.  (Lillian) Kinengcara-qa aturlaqait? Aa, ciqlluamen llilaqait tamakut allrak kinerceslluki.  Ciqut aa, tamakut ciqut cilluanun aturlaqait taumi pililiaqlluki tamakut qaillun tepllrirceslantait.  Uqggwit teplluglartut qatllinarceslarait palit.  Awa aa, taugkut ukulutapet paiglluki uksuarmi iqallugnek lliilalrakut augkucinek ukulutamtehnun taugna allrak augkucirluku, like fertilizer tawateqlluku aa.  (Lillian) Cacat naucestat naulartut iqallugnek angluteng qaillun nauluteng cukaluteng ai?  Cali iqallut akaulluki iqallullret makut-mi cacat seaweed-ret cacat qutmek-qa tagullaqeci?  Aa, cali taugkut aturlaqait imulluki.  Ciqlluapet  perrircarluki awa qungalluta nama qaillun kiagmi augkucirciqukut, qaugirluki augkut initapet cimirluki perilngurnek lli’iluta nama utaqailuta iqalluggsuqumta augkuciqutarluta.  Taumi Pastami, Paskami awa, mayacigluteng Pusirwigmek anuteklluteng iguillrat nupallkiat, arnani ilarlyau’eskepet ggwankuta cali.  (Lillian) Aluutit ball-qa, allingumek piqeriaqina qecengluta taqmagtumaluta cali ilait caqamta.  Aa caqamta drum-ret qutmi tangerllaqeten tamaut uggtera kinaq tunutmen akaggcesluki puwiruaqina uggterarluta kinaq qaingani etciqa mululuni.  Sungarluta yamarnek ggwangkutehnek pililuta qaillun nunaniqsagtat nutan nama, wamluta.  Cacat ggwangkumtenek skunaliluteng, cacanek pililuta ggwangkumtenek qaillun augkuciruarkunata nutan nama pilartut “Aa, aa nunanituq”, (Lillian) Iguillrarat nutan nunanilliqlluten, cilla TV-erluteng taumi wamluteng.  (Kathy) Wamluteng Aa,taumi taquskuneng cacat agurluku umiaqenellpia cukawakarluteng allrak tamakut, litenellpiarluku.  (Lillian) Ggwaten pilraten nama Lent-mi qaillun Lent.  (Kathy) Puusirwigkun taugna, pitulleten cacat kemget auliyulluki iqallugmek taumi piturluten, maslanek mulukunekaulirluten taumi beef-nek, kemegnek.  (Lillian) Iqallugllinarnek piturlalrakut cuumi.  (Kathy) Aa, aakaltugganek taumi kelupaturpakarkunata.  Pastaq, Pastami taugkut mamankut miklleneggtini pilalrit Nanwalegmen tailalruniluteng neqlliluteng ukulutateng, taumi-llu uksuarmi tamuliluteng taumi gunny sack-hnun ekurqelluki qaurcikcin misuut augkucinek kaltugganek agulluteng ikaa’ut Portlock-men.  (Lillian) Suget-qa cali Paluwigmek tailalrit?  (Kathy) Aa, pingerlluteng ukulutangerlluteng Nanwalegmi ukuluciteng ggwaten ukulutat natekcak paagut uglluteng.  Ilaita kapustakcit natekcak angtaluteng.  (Lillian) Macarlarngan ai?  (Kathy) Aa qangirllamek palitamek tangelraanga nani Saskankut caniatni tamakucikcit kapustat iguillram anguqurluku.  Suget cilla Paluwigmek tailuteng tawani subsist-erluteng nama lliluki iqalluteng.  Suget qaugcinguasagan pektenhnut tegiluki nama iliiulluteng.  Nikllinek taumi-llu amartunek taumi cali caktugluteng.  Allrak pakyuurluteng egglluteng nama tangerllaqenka, taumi augkucitggun pakiyutetggun usatarluki nama iqallut ilikulluteng iliku’ullutek maluk nupallkiak tangerllanqenka.  Ciqlluanun agulluki natecak.  Paluwigmek suk alairluni tuulakun kugiangerlluni apqarluki nama kugiayuumirtacit,kugialluteng ilikulluteng kugialuteng qupkuispia minarluki.  Taumi Paluwigmen ilait agulluki Nanwalegmi augkucirluteng ciqlluangerlluteng, ukulutangerlluteng.  Uksuarmi-llu cannery-mek taquskuneng aqualuki cacateng nama.  Taugkut Paluwigmen agluteng taugkut qakmut agluteng, Arrulaigmen.  Arrulaigmi taumi maamam qulianguillaqikut culurllallruniluteng nanwa’ann.  Ikegkut Alqam willra Timuk tamakut-ruq auggkucirluteng augkunek kingunek nama tamakunek kapurluki egaluteng.  Pamaut tagluteng Apankuk-llu Timuk-llu taugu-llu atraullutek auggkucinek porcupine-nek awa meqegngaluteng qangateqina ellmaq suparluki eklluki.  Taumi qulianguaqllaqit tawaut agkut kelumi mikelngut yuwalayit, ketmen agkut angqakcit tawani Portlock-mi.  Amler taumi pamaggun Paluwigllallrunikait agnguarluki tulakun agelrit caqata anakarlallrunikait ikani Qugyugtulimi nama aciani allraktangqen elwillrat agngata.  Maamam suwillra, maamam tawani cali anakaraluteng kukungyaturqat ikaut agluteng Arnaqusagmen Paluwigmi, taugum nama pingegkuarluki.  (Lillian) Cilla-qa Puusiarlalraci mikllerpetcesni?  (Kathy) Aa,cillarpiaq, every Sunday cilla.  (Lillian) Nutan allrak ggwankuta nama angliluta Puusiarluta cilla.  (Kathy) Nutan tawaten allrak ggwangkuta lingaklluku Puusiarluta anlinemtehni cilla Puusiat awa lilluku nutan awa makut mikelngut arnat, nupallkiat kayarniurlartut Pusiaqameng, nalluniqlluteng linaumaggkunateng Puusiarwigmi.  Taumi cali ilait elwigmegtehni litnaurpakarlantut tamakunek.  Qaillun Puusiarwigmi etciqat.  (Lillian) Mikllemtehni cilla qulirqurluta.  (Kathy) Cilla allequrluta tamakunek.  (Lillian) Puusirwigmi-llu kumulluta ciktarcesluta.  (Kathy) Tawatn allrak ggwankuta caqamta Puusianeq aliklluku Puusiamek ciktarlallrungamta.  Taumi arnaq maamaita litnarlaqait pilnernek cacaqinarnek.  Qaillun iqallut lliciqaitki, qaillun kasuskata kukuit aulukciqaitki, qaillun cacanek piliciqat.  Auggkuciteng wiiteng, kukuteng pililuki, neqlliluki, qaillun atkuliciqaitki, kamliciqaitki,cuukiliciqaitki, tamakunek cilla litnaurluki.  Qaillun etciqat qaillun llipiciqat.  Nangluta cilla llipiluta.  Taumi lleggqat arnat pilintaqata ililirluki alagnasulluki alagnanek lliluteng.  Auggkut yuuqarsutenek cacanek pilirkunaki saralakcaliqinarluki ilait stikelukun tangenuluteng saralakcit elluteng.  Taumi egialiluteng ilaitl.  Iqallut llilaqepet qulgutanun ciqlluamek anqelluki uksuarmi kepurluki yaasignun eklluki.  Yaasit cannery-em yaasii atengerlluteng canned salmon, igaumakcagluni, wax-engerlluteng tamatum augkucirluki kinerngagkuarluki qallercestegkunaki.  Anglicak cingurluki ilaita puuckanun eklluki-am augkuciteng neqlliateng tamaut qulgutanun lliluki, kinerngaluteng. Taumi cali kentaqan-llu urritanek, salasurluteng, urritasurluteng.  Yuwalayagnek Paluwigmen pisurluteng.   Suget cilla ililiulluteng.  Uksumi annguarluteng-llu Paluwigmen cali ggwankuta supet Nanwalegmek.  Taumi-llu agaunermi Paluwigmek toileting.  Taumi Nuikuta’aqata maskalatarlalrit nuikutarlalrit Klisiiniaq tawatuani Nuikutami maskalatarlalrit Alastuaq auliutini.  Cakuneng ninth aularnirluteng maskalatarluteng.  Awa-llu augkuciqan Nuikutami Nuikutarluteng ucinguruangerlluteng month-ngerlluteng qangirrllangerlluteng nuutangerlluteng.  Cuumi emaam quliangualluamaki maamam qulianguillaqinga, iyangerlluteng irait-ruq tamakut uggqaqlluteng pelitat nangrata maqakcangrata.  Taumi cacanek tuqlraq cali ilaklluku cacaq ima taugna nallulaqkeggka cacaq nupuka tggu.  Taumi maamam augkucirngan mikellrani qulianguillaqiinga cuumi pingerllallruniluki emaam quliangua nuikutaq tawa awa agnguarluteng.  Ikaken Tatitlek-mek, or Cordova-mek nupallkiat tailaumalrit nama.  John Klanikoff, taugum pimaluki, “malugnek uciinguliqumteggu allrak”, malugnek uciinguliumaluku.  Taumi qaillun ima month-ret nalluanka ketggualrit apqanellkegka maama, maamam taumi ellin llangutellra nama pilra iyaruangerllallruniluki ikani Portlock-mi taumi auggkucirluki malugnek ucingungerlluki month-engerlluteng.  Miktellemni taugkut yuggkaullruniluki auggkucimen Apaasinamen irat.   Taumi taugna uciinguruat taugna month-ret qungasngalrit yaasi’itakagteqinarluki nama qulmen mingqelluki akagngagkua patuluki-llu pikiyutet qalltaitnek taumi arnait qungasngaluteng qaillun Cinderella qaillun Russian-ret, taqmait, Kasakat arnaita taqmait tawaten rruurumaqcagluteng satin-ruluteng amlerqat tangernirlteng taggwa qungaluteng ayuquteggkunaki qaillun formal-ekcit.  Nutan qailluqiinaq tangerllanka qungalluteng month-ret.  Kinallu taugkut cimilrit qungasngacit cimilrit.  Cilla mikllelmni tangerlaqeggka Qicislla New Years-ellruaqata kelsiumakcagluni  iterlalra unuaquani yuggkunani kelaskaq, lipstick-ekcagmek.  (Lillian) Qaillun lipstick qerrllut kelasiruat-qa?  (Kathy) Aa.  Taumi augkucirparcia mikllemni anga iterlalra cilla cacat brotherhood-kut nupuklluki allrak taugkut qaillun nutan AFN-kut suteng aulukllaqait nama Kasakanun piggkuarpakarkunaki.  Tamakut allrak qaillun AFN cilla brotherhood-kut nupuklluki, sisterhood-kut.  Ggwi nama casutekeggkunaki nicuglua, stulum aciani, Irin-llu ellunuk.  (Lillian) Allat cali Paluwigmi pilalrit nupugcesnguaqengait, pilalrit stulum acianun agluteng nicugniluteng,qanigirlat makut nicugniluki stulum aciani.  (Kathy) “nicunlu agwa,” ggwaten pilaqikut.  Nuyalutallu ggwangkuta,  liilluku nuyaneq.  (Lillian) Tawaten lillalrakut.  (Kathy) Cacat brotherhood-kut nupukellaqait cilla nama taugkut.  (Lillian) Cacat leader-rit ggwallu aqarua’it.  (Kathy) Cacaq vote-equtaq nupuklluku, ggwa-ll vote-ercesllallrumait, nama cali territory-rutualra.  Caqama kiagmi tangerllaqenka qutmek egglluteng kugialuteng nama Paluwigmenllu agluteng-llu ilait pakiurluteng, ilait auggkucinek Johnson-nek masiinangerlluteng tuniutggun kasirluki.  (Lillian) Skululanementehni nama milikaansat skulurngamta sugcestun nupugceslanellkikut.  Qanpet cacanek, milanek imirterluki.  Aularnilra unaggwani maamaqa, taataqa miliksacestun litnaurceskikut.  Cilla maamam alluta ggwangkut BIA-mi nama ucitilaulra taatallu.  Alluta cilla cacat apiyutaqamteki mikllemtehni allhnguarluta.  Skulurcesiaqami cilla tangerllaqeggka qulianguilluki cilla.  Naken ima lilluni taugna skulurngami.  Litacirpet allrak takurluku qaillun cilla sentence-likauluta auggkucirluta cacat nama milikansacestun apqengait aquakauluki tamakut.  (Lillian) Maaman, taataqallu anglingameng kasakarllinarcestun nupugllalrit aluutiruarluteng cali-qa?  (Kathy)  Unaggwani alqaqa ikna (Filkela?) Milikansacestun nupugllalra Kasakacestun sugcestun Wikisaqllu.  Cilla apaankuk taatamtrllu nupugllutek nama.  (Lillian) Kinam-mi maaman litnauqi milikansacestun nupugneq?  (Kathy) Cakehmani skululrit nama tawani skulullrunilrit eight grade-mi.  Taumi, seventh grade, allrak Paluwigmen agulluki allrak eight grade-mi.  ’58 Nanwalek skulungelra, awa maamankuk aulirlutek, awa tawani piyarailluni nama am-skulurcesnerat allat ucitilat taingata ggwallu taugkut piggkuallrumaik cuuqnirteng perircarceslluku cuuqarteng?  Tawaten auggkucimek milikansacestun piyaraiciquq alaiqumta nupuggciqut, kangirciciqapet suget.  “58 skulungelraut skulurpiamek nama, BIA-em skulua, aa, aa ikirtellra “58.  Taumirpiaq calli augkuci Paluwigmi skulungertellrit, tawaten suget nauggtarqelrit kukuteng aguqurluki.  Taumi agurngata cakmaken, cannery-ret nama wacemanangerceslalrit.  Cunkut ellalrit ikani Romanoff-kut tunuatni (Cuquus).  Tawani taumi ikeggkut Nakinkut Portlock-mi.  (Lillian) Qailllunllu AC Point atengerllalra sugcestun?  (Kathy) Lauggkalleq.  Nanwalegmi cali cannery-errllaumalra tariqinarluki tuyuqurluki.  Nanwami, nani Puusirwik naqaumalra taugum caniani lauggkaq.  (Lillian) Qaillun-llu aperlarat nutan tariqinarluki, brine freeze.  Tawatellrumait ggwallu.  Kasakak nama alairarangmeng Coal Mine-men, Tuqaqggwik tunuakun nama laumalrit akithmen, tunnel-mek pililuteng (matcestargwik).  Tawani Johnson slough-qa taugn tariqggwiqggwik caniani.  Tawani auggkut tariqggwik aperlaqit tarirlaumakait nama puuckakun, cacat kemget, iqallut tawaten uksumen lliluki.  Cacat nangpiarluki tarilaqait nama uksumen lliluki, qaigyat, wiinat, tanerlit, goat-ret.  (Lillian) Yeah tamakut tawaten lliluki uksumen ai, piturkat?  (Kathy) Aa, ukut tuqaqguigmi Kasakat etellret naten four thousand-rulaumalritllu-qa?  Nanwalegmi suget ekgginguasarluteng about ninety allrak.  Taugkut ekggilngut suget last name-ret, Oskolkoff allinguq, Oskolkoff-kut tawaken taimaluteng Nanwalegmek.  Kodiak-mek maamangqerllallrunilra taugna Oskolkoff, emaangnilr una Father Oskolkoff.  Taumi last name-ret angaqurlanka, archive, tangerceskenka allrak.  Taumi Nanwalegmen tawaken aliyumalrit ukut nama Moonin, Kvasnikoff, California-mek taingata, agegkuamakait Kenai-men ukulutaliggkuarluki suget kaiguarngata ikanil tuqaqguigmi Kasakat tamakut neqllilluki.  Kuunit aturcesluki taumi qungutuat neqteng anglikuarluki qaillun kuluwat, kulicat, sitinkat, tawani Ninilcigmi.  Taumi taugna Ephim Moonin Kenai-men nauggtarcimaluni tawaken allrak Paluwigmen agellrrumuq, Paluwimi nama etellra.  (Lillian) Suget ai naten taminun agurlalrit allingumi etegkunateng.  (Kathy) Taugna Kenali-men llimakit tawani cali tawatercesluku nama Ninilcigmi piggkuararlukek John Kvanikoff-kuk.  Taugna ipilranga nama apaaqa ikugngamku naken taiya nallukeggka.  Portlock-mi allrak tamakut nama taiqullrit.  Taumi Nanwalegmi nama Fort-engllalrit, two years pucimanellkit fort.  Taumi milikaansat alairngata nama cacaq Aluutiq atrarcesimaluku kalikaq anguqurcesluku Kasakat piluku Nanwalek Kasakanun nunakniluku.  Taumi taugkut nama qaterqat auggkucirkunaku, taumi fort-erteng llimaluku.  Taumi nama double headed eagle, Sitka-mi allinguq ilkumakit, ggwani, Ninicigmi allinguq qungumalartuq, tamaten Alaska-men taicimakait, Nanwalegmi, taumi coal mine or was it Kodiak, just four places.  Allingumek mikllelmni taatarpet map-nek taiskit Kasakat nama qungumaniluku ggwa airstrip ggwaten ggwani ellartuq miggwik tawani ggwaten ggwani tawani qungumaniluku.  Cunang taugkuk taimalutek nalluggkunaku nani eta lagluku.  Laglutek nama pilalrik kiaraniluku, naten allamen llimaluku qungurluku awa suget nalluluku nani eta.  (Lillian) Saqurtuliq-qa malugnek nasqulek?  (Kathy) Aa, sulutaq.  Tawa staaman elgwit tawa qungumakait nama.  Nanwalegmi ikuksillarat.  (Lillian) Cinmi tawaten qungurluki tamaut?  Ggwaten-qa nunaklluku, tawaten-qa mark-erluku.  (Kathy) Cami aprucilrit auggkucirpaggcianga laugkam caniani nama post office ellalra awa auggkucirngan Alaska nama tuullrungatggu, tuugwilatggu Alaska qaterqat nama camaken.  Cuuliagni interview-qitnga nama English Bay, aperlua nama Territorial Queen?  Nalluaqa Paluwigmi-qa pengllalraci state-rurpilan.  Ggwi judge-ret ukut ggwani Johnny Lund, Pete Jackson, Saska, taumi arnaq nama run-erluteng, Ikeggkut Maamaci, Kuuku, Anisa, Natalia ggwi.  Ggwi keminerpauluanga uqggelluanga piyurcesggwaggtatnga.  Umiarteqgguaggcia auggkucirkunateng nama demonstrate-ercesteggkunaki auggkucipet talent-pet taugkut piggkuarkunaki apauqinarluta, weigh-erluta measure-ercesluta, naten taktacesta, naten qukapet.  Taumi apqaqinarluta tawa awa, qaillumi anglikut etciqsit?  Litnaurlartuten-qa maamarpetun, linaurlatuten-qa qaillun piliciqsit uksumen neqnek tamakunek, tawa awa tamakunek apqarluta.  We didn’t demonstate our talents, taugkut judge-erllinarnun.  Taumi piyurceslluanga uqggehngama umiartulraanga, cuumi nama nulisuaqameng kiarrlluamalrit kemilngurnek.  Kiarlluteng taugkut angutet.  (Lillian) Angutet ggwallu pisumaten (laughter).  (Kathy) Cuumi tawaten nulisurlaumalrit nama qangikcak anarwiat takuluki naten anartat, anayuitaqan taugna ggwallu piturlaumantuq asirtuq.  Tamakut umiaqegkuarluki alaka-ai Homer paper-men lliyuminellpiaqeggka taugna.  Taugna ’58, taumi tawaken awa skulukcagmen itelrakut, skulurluta taumi awa ggwil eighth grade-rurngahngama aggeggkuarpartathnga skulumen kusuqinarlua taumi ggwi.  (Lillian) Oh yeah, Chemawa-menqa ai?  (Kathy) Aa, tawani litnaurluta aa,aa qaillun saltatat pektellrit cilla tegiluki pekceslluki, urturceslluki.  (Lillian) Chemawa-menqa agngaut.  (Kathy) Aa, maqikata check-erluki maqilraatenqa, maqinellkata kiputmen maqiggkuarluki.  Qaillun litnaurluki allrak perrillermek.  (Lillian) tawaten ggwallu milikaansat agegkualrumaitkut maken nunamtenek.  (Kathy) Aa, litnaurluta aa peritencuklluta allrak.  Am-ggem mikllemtehni nama qaillun patutaqata arnat litnaurlaqait aananaita nama cacanek aturciqat.  Ggwi patulhngama aananama milamek pikiskinga, milanek, naken-ima tooth brush-nek tailluni pikilluanga.  (Lillian) Kinam?  (Kathy) Aananama Helen-rem, Iliinuskam.  Taugum cali mikllemni weggturceslaqinga, basket-lilara allrak taugna.  (Lillian) Takqanek-qa wegnek?  (Kathy) Wegnek qutmi aa, ggwangkunuk Ratiillu mikllunuk pisurlunuk qailluqinaq, “aallu tamakut qeqtangertut,” round-erqanek spot-elget asihniluki perritkauluteng.  (Lillian) Nalluluku-qa cacalia.  (Kathy) Nallukeggka, pisullaqikuk uksuarmi Rutillu pisurcesllunuk natekcak atraullunuk ellin pisurluni cali.  Caqama tangqarllaqenka tarritait, tarricak pililarit uksuarmi natekcak uksumi-llu tepkeghngua taumi taugkut tuurrarlluki acit qaterlartut nama kenerkamen llirarluki yamarnek asuggturluki taugkut maqisuuteklluki.  (Lillian) Sungcauthngunguallrumut, root-rit.  (Kathy) Allrak.  Qaku pilyanek ggwa-llu tamakunek iniikumta qaku tangercesluki tamakut.  (Lillian) Cacanek cali suget kiagpilan aniuq uruuggtellrukau pisurlalrit cacanek makunek naurwanek suncauteknaluki, nama iniluki kinengcarluki.  (Kathy) Uksuarmi tangerllaqenka qanganaruanek lliluteng auggkucinek taumi (sage-enek? Not sure what plant she is referring to?)  iniluki tamakut, saaget allrak allinguq hour qallaggkuarluki, qanganaruatggem mermen qallaggkuarluki urturarluki, eklluku maqarqaq, taumi kita merluku anglikcak merrkunak ggwallu caskaq erneq tawa merluku.  Nangpia mequ,anglikcak mequ cilla auggkucirciquten cacaten nangpia vitamin-ten pillatcitqaten auggkut iron-ren qaillun iluggpeni cacaten nama flush-erciqaten, meqciqaten.  Taumi cukilanat taugkut aularnilrit ikaken naken Cordova-mek tamakut nama.  Auggkuucit root-rit allrak aturlaqait cali taugkut neruciqaqameng, aturpakanellkait allrak, aturyaurtait nutan anglikcak.  (Lillian) Suget nutan kiputut allrak sungcautnun nunami.  (Kathy) Taumi auggkut nama (qutunskit?) Bethlehem star, igmuciqaqameng, allinguq caskaq qallamaqaq, luuskanguasaq errti tawa awa, anglicak tuutkauggkunak.  Piluteng anglicak tuuskut amirciqa igmuten.  (Lillian) Cuumi nama qangirllat cacanek cilla pelitameggtehni naurwanek egaluteng cilia.  Taumi cacani cukunani pelitam qaingani cilla penglluteng, merluteng tamakunek.  (Kathy) Taumi auggkucinek, root-rit nama auggkut qaillunllu, they’re like daiseys purple-erluteng flat-mi nama.  (Lillian) Oh, marani aa.  (Kathy) Root-rit taugkut urrtungiararluki aqililaqait qui’en asiiciqniluku.  Tangermilantuanga, enet llikait nama nani naulalrit, nani pisurlalrakut.  Pagani allrak pagani pengtengran nalluarpet.  (Lillian) Angegkitaqnumi tangerllanka tamakut amlerrllartut.  (Kathy) Taumi auggkut qaillun-llu  esqunat auggkucirqaq arirqat yurarluku qainga nama brown-erqaq green lliqut awa cungagqanun taugkut kita auggkucirluki neruusirluki, qallaggkuarluki merluki.  (Lillian) Yeah cacat amlerqat, nama calli napat angit, angerturlalrakut.  (Kathy) Tamakut cali quirsutekllaqait.  (Lillian) Taumi qulereskut, taatam ggwi qulirullaqinga qulereskut makunek napat angitnek angerturluten awa quleren pilluni.  (Kathy) Ggwangkuta Maksimrem taillaqikut natekcak, awa anglingamta ggwankuta ggwangkumtehnek pisuryaurlluta.  Cilla Maksimerpet ggwangkuta cilla kiyin.  (Lillian) Yeah, anglinguat-qa, mikllerpeni amlerhnguarci uyuraten taumi cuqlliten, qaillun naucestarpecesnek-qa piturluci?                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                         

